				|

		52013PC0633

			Prijedlog PROVEDBENE ODLUKE VIJEĆA o izmjeni Odluke 2007/884/EZ kojom se Ujedinjenoj Kraljevini odobrava nastavak primjene mjere odstupanja od članka 26. stavka 1. točke (a), članka 168. i članka 169. Direktive 2006/112/EZ o zajedničkom sustavu poreza na dodanu vrijednost /* COM/2013/0633 final - 2013/0312 (NLE) */

			   	OBRAZLOŽENJE
1.           KONTEKST PRIJEDLOGA
Razlozi za prijedlog i njegovi ciljevi
U skladu s člankom 395. stavkom 1.
Direktive 2006/112/EZ od 28. studenoga 2006. o zajedničkom sustavu poreza
na dodanu vrijednost (dalje u tekstu „Direktiva o PDV-u”), Vijeće, koje
djeluje jednoglasno na prijedlog Komisije, može odobriti bilo kojoj državi
članici primjenu posebnih mjera odstupanja od odredbi te Direktive kako bi
se pojednostavnio postupak naplate PDV-a ili spriječili određeni
oblici utaje ili izbjegavanja poreza.
Dopisom evidentiranim pri Glavnom tajništvu
Komisije 2. travnja 2013., Ujedinjena Kraljevina zatražila je odobrenje za
nastavak primjene mjere odstupanja u vezi s pravom na odbitak PDV-a za najam
ili zakup motornih vozila koja se ne upotrebljavaju isključivo u poslovne
svrhe, a to je odobrenje posljednji put dodijeljeno Odlukom Vijeća
2011/37/EU[1].
U skladu s člankom 395. stavkom 2. Direktive 2006/112/EZ Komisija je
dopisom od 19. lipnja 2013. obavijestila druge države članice o zahtjevu
Ujedinjene Kraljevine. Dopisom od 20. lipnja 2013. Komisija je obavijestila
Ujedinjenu Kraljevinu da ima sve informacije potrebne za procjenu zahtjeva.
Opći kontekst
Prethodno navedenom Odlukom Ujedinjenoj
Kraljevini odobrena je primjena ograničenja prava na odbitak ulaznog PDV-a
zaračunatog na najam ili zakup osobnih vozila koja porezni obveznici
upotrebljavaju u poslovne i privatne svrhe na 50 %. Istovremeno, ako su
porezni obveznici te zakupljene ili unajmljene automobile upotrebljavali u
privatne svrhe, to se nije smjelo smatrati pružanjem usluga uz naplatu.
Ovim se odstupanjem najamnici ili zakupnici
rasterećuju obveze da za svaki od tih automobila detaljno evidentiraju
kilometražu ostvarenu uporabom u privatne svrhe te da za uporabu u privatne
svrhe prijavljuju PDV. Mogućnost iz članka 168.a stavka 2. Direktive
o PDV-u ne predviđa paušalni djelomični odbitak i mogla bi se
primjenjivati samo za ulazni PDV na automobile koji su dio imovine
poduzeća poreznih obveznika; stoga je odstupanje prikladna mjera za
postizanje zatraženog pojednostavnjenja.
Stoga, odstupanje prije svega treba smatrati
mjerom pojednostavljenja i ono prestaje vrijediti 31. prosinca 2013.
Odstupanja se obično odobravaju na
ograničeno razdoblje kako bi se moglo ocijeniti je li posebna mjera
prikladna i učinkovita. Izvješće koje je dostavila Ujedinjena
Kraljevina upućuje na to da 50-postotna raspodjela između poslovne i
privatne uporabe (ili bilo koje druge neposlovne uporabe u smislu članka
26. stavka 1. točke (a) Direktive 2006/112/EZ) trenutačno još uvijek
odražava opću poslovnu i privatnu uporabu zakupljenih ili unajmljenih
automobila koje upotrebljavaju porezni obveznici u Ujedinjenoj Kraljevini.
Mjeru odstupanja je stoga primjereno produljiti.
Međutim produljenje bi trebalo biti
ograničenog trajanja kako bi se moglo ocijeniti nastavljaju li uvjeti na
kojima je odstupanje zasnovano i dalje vrijediti. Ujedinjena Kraljevina
zatražila je produljenje odstupanja do 31. prosinca 2018. Međutim
uobičajena je praksa da se u sličnim slučajevima mjera produlji
za trogodišnje razdoblje (u vezi s time pogledati Provedbenu odluku Vijeća
2012/232/EU[2]
i Provedbenu odluku Vijeća 2013/191/EU[3]).
Stoga se predlaže produljenje odstupanja do kraja 2016., s time da se od
Ujedinjene Kraljevine zahtijeva da, ako dodatno produljenje koje namjerava
zatražiti prekoračuje taj rok, do 1. travnja 2016. predstavi
izvješće, uključujući reviziju primijenjenog postotka
ograničenja. Odluka bi u svakom slučaju prestala vrijediti ako prije
tog krajnjeg roka stupe na snagu pravila EU-a o ograničenju prava na
odbitak.
Postojeće odredbe u području
prijedloga
Člankom 176. Direktive o PDV-u
određuje se da Vijeće odlučuje za koje se izdatke ne daje pravo
na odbitak PDV-a. Do te odluke državama članicama dopušteno je zadržati
izuzeća koja su bila na snazi 1. siječnja 1979. Stoga postoje brojne
odredbe koje odražavaju postojeće stanje i kojima se ograničava pravo
na odbitak koje se odnosi na motorna vozila.
Komisija je 2004. dala prijedlog koji sadržava
pravila o vrstama izdataka koje mogu biti predmetom ograničenja prava na
odbitak, ali Vijeće još uvijek nije postiglo suglasnost o tom prijedlogu.
2.           REZULTATI SAVJETOVANJA SA
ZAINTERESIRANIM STRANAMA I PROCJENE UČINKA
Odlukom se želi produljiti primjena mjere
pojednostavnjenja kojom se porezni obveznici rasterećuju obveze da za
poslovne automobile evidentiraju kilometražu ostvarenu uporabom u privatne
svrhe i za tu kilometražu prijavljuju PDV te stoga ima potencijalan pozitivan
gospodarski učinak. Međutim zbog uskog područja primjene i
vremenski ograničene primjene učinak će u svakom slučaju
biti ograničen.
3.           PRAVNI ELEMENTI PRIJEDLOGA
Provedbena Odluka temelji se na članku
395. Direktive o PDV-u 2006/112/EZ od 28. studenoga 2006. o zajedničkom
sustavu poreza na dodanu vrijednost.
Prijedlog je u isključivoj nadležnosti
institucija EU-a. Načelo supsidijarnosti stoga se ne primjenjuje.
Provedbena Odluka odnosi se na odobrenje dano
državi članici na njezin vlastiti zahtjev i ne predstavlja nikakvu obvezu.
Zato je prijedlog u skladu s načelom supsidijarnosti.
S obzirom na ograničeno područje
primjene odstupanja, posebna je mjera proporcionalna cilju koji se želi
postići.
4.           UTJECAJ NA PRORAČUN
Ne postoji nikakav utjecaj na proračun
Unije.
5.           OSTALI ELEMENTI
Prijedlog sadrži klauzulu o vremenskom
ograničenju valjanosti.
2013/0312 (NLE)
Prijedlog
PROVEDBENE ODLUKE VIJEĆA
o izmjeni Odluke 2007/884/EZ kojom se
Ujedinjenoj Kraljevini odobrava nastavak primjene mjere odstupanja od
članka 26. stavka 1. točke (a), članka 168. i članka 169.
Direktive 2006/112/EZ o zajedničkom sustavu poreza na dodanu vrijednost
VIJEĆE EUROPSKE UNIJE,
uzimajući u obzir Ugovor o funkcioniranju
Europske unije,
uzimajući u obzir Direktivu Vijeća
2006/112/EZ od 28. studenoga 2006. o zajedničkom sustavu poreza na dodanu
vrijednost[4],
a posebno njezin članak 395. stavak 1.,
uzimajući u obzir prijedlog Europske
komisije,
budući da:
(1)       Dopisom evidentiranim pri
Komisiji 2. travnja 2013., Ujedinjena Kraljevina zatražila je odobrenje za
produljenje mjere odstupanja na temelju kojeg najamniku ili zakupniku
automobila ograničava pravo na odbitak poreza na dodanu vrijednost (PDV)
za troškove najma ili zakupa tog automobila ako se automobil ne upotrebljava
isključivo u poslovne svrhe.
(2)       Komisija je dopisom od 19.
lipnja 2013. obavijestila druge države članice o zahtjevu Ujedinjene
Kraljevine. Dopisom od 20. lipnja 2013. Komisija je obavijestila Ujedinjenu
Kraljevinu da ima sve informacije potrebne za procjenu zahtjeva.
(3)       Odlukom Vijeća 2007/884/EZ[5], izmijenjenom Provedbenom
odlukom Vijeća 2011/37/EU[6]
Ujedinjenoj Kraljevini odobreno je da najamniku ili zakupniku automobila
ograniči pravo na odbitak ulaznog PDV-a zaračunatog na najam ili
zakup tog automobila na 50 % ako se automobil ne upotrebljava
isključivo u poslovne svrhe. Ujedinjenoj Kraljevini bilo je dopušteno i da
privatnu uporabu zakupljenih ili unajmljenih automobila koje u poslovne svrhe
upotrebljavaju porezni obveznici ne smatra pružanjem usluga uz naplatu.
Primjenom te mjere pojednostavnjenja najamnik ili zakupnik rasterećen je
obveze da za poslovne automobile evidentira kilometražu ostvarenu uporabom u
privatne svrhe te da za tu kilometražu prijavljuje PDV.
(4)       U skladu s informacijama iz
izvješća koje je dostavila Ujedinjena Kraljevina ograničenje prava na
odbitak na 50 % još uvijek odgovara stvarnim okolnostima u pogledu
poslovne i neposlovne uporabe dotičnih automobila koje upotrebljava
najamnik ili zakupnik. Stoga je primjereno odobriti Ujedinjenoj Kraljevini da i
dalje primjenjuje mjeru do 31. prosinca 2016.
(5)       Ako smatra da je potrebno
dodatno produljenje za razdoblje nakon 2016., Ujedinjena Kraljevina treba
najkasnije do 1. travnja 2016., zajedno sa zahtjevom za produljenje, Komisiji
dostaviti i izvješće s revizijom primijenjenog postotka ograničenja.
(6)       Komisija je 29. listopada
2004. donijela prijedlog Direktive Vijeća o izmjeni Direktive 77/388/EEZ[7], kojom je obuhvaćeno
usklađivanje kategorija izdataka za koje mogu vrijediti izuzeća od
prava na odbitak. Direktiva Vijeća 77/388/EEZ[8] zamijenjena je Direktivom
2006/112/EZ. U skladu s prijedlogom koji je Komisija donijela 29. listopada
2004., izuzeća od prava na odbitak mogu se primjenjivati na motorna
cestovna vozila. Mjere odstupanja predviđene ovom Odlukom trebale bi prestati
vrijediti na datum stupanja na snagu direktive iz prijedloga koji je Komisija
donijela 29. listopada 2004. ako taj datum prethodi 31. prosincu 2016.
(7)       Odstupanje će imati samo
zanemariv učinak na sveukupni prikupljeni prihod od poreza u fazi
konačne potrošnje i neće imati negativan učinak na vlastita
sredstva Unije koja proizlaze iz PDV-a.
(8)       Odluku 2007/884/EZ bi stoga
trebalo izmijeniti na odgovarajući način,
DONIJELO JE OVU ODLUKU:
Članak 1.
Članak 3. zamjenjuje se sljedećim:
„Članak
3.
Ova Odluka prestaje vrijediti na datum
stupanja na snagu pravila Unije kojima se utvrđuje koji izdaci povezani s
motornim cestovnim vozilima ne daju pravo na potpuni odbitak PDV-a ili 31.
prosinca 2016., pri čemu se uzima u obzir raniji datum.
Svakom zahtjevu za produljenje mjera
predviđenih ovom Odlukom mora se priložiti izvješće koje se podnosi
Komisiji najkasnije do 1. travnja 2016. i koje sadržava reviziju postotka
ograničenja koje se primjenjuje na pravo na odbitak PDV-a zaračunatog
na najam ili zakup automobila koji se ne upotrebljavaju isključivo u
poslovne svrhe.”
Članak 2.
Ova Odluka stupa na snagu na dan objave.
Ova se Odluka primjenjuje od 1. siječnja
2014.
Članak 3.
Ova je Odluka
upućena Ujedinjenoj Kraljevini Velike Britanije i Sjeverne Irske.
Sastavljeno u Bruxellesu
                                                                       Za
Vijeće
                                                                       Predsjednik
[1]               SL L 19, 22.1.2011., str. 19.
[2]               SL L 117, 1.5.2012., str. 7.
[3]               SL L 113, 25.4.2013., str. 11.
[4]               SL L 347, 11.12.2006., str. 1.
[5]               Odluka Vijeća 2007/884/EZ kojom se Ujedinjenoj
Kraljevini odobrava nastavak primjene mjere odstupanja od članka 26.
stavka 1. točke (a), članka 168. i članka 169. Direktive
2006/112/EZ o zajedničkom sustavu poreza na dodanu vrijednost (SL L 346,
29.12.2007., str. 21.)
[6]               Provedbena odluka Vijeća od 18. siječnja 2011.
o izmjeni Odluke 2007/884/EZ kojom se Ujedinjenoj Kraljevini odobrava nastavak
primjene mjere odstupanja od članka 26. stavka 1. točke (a),
članka 168. i članka 169. Direktive 2006/112/EZ o zajedničkom
sustavu poreza na dodanu vrijednost (SL L 19, 22.1.2011., str. 11.)
[7]               COM(2004) 728 završna verzija
[8]               Direktiva Vijeća 77/388/EEZ od 17. svibnja 1977. o
usklađivanju zakonodavstava država članica o porezu na promet –
Zajednički sustav poreza na dodanu vrijednost: jedinstvena osnovica za
određivanje poreza (SL L 145, 13.6.1977., str. 1.).


               EUROPSKA KOMISIJA
            Bruxelles, 27.7.2017.
            COM(2017) 397 final
            2017/0175(NLE)
            Prijedlog
            ODLUKE VIJEĆA
            o potpisivanju Sporazuma između Europske unije i Federacije Svetog Kristofora i Nevisa o izmjeni Sporazuma između Europske zajednice i Federacije Svetog Kristofora i Nevisa o ukidanju viza za kratkotrajni boravak

               OBRAZLOŽENJE

               1.KONTEKST PRIJEDLOGA

               Uredbom (EU) br. 610/2013 od 26. lipnja 2013.
                  1
                (dalje u tekstu „izmjena Zakonika o schengenskim granicama”) izmijenjene su Konvencija o provedbi Schengenskog sporazuma
                  2
                (CISA), Uredba (EZ) br. 562/2006
                  3
                (Zakonik o schengenskim granicama) i Uredba (EZ) br. 810/2009
                  4
                (Zakonik o vizama) te je među ostalim redefiniran koncept „kratkotrajnog boravka” državljana trećih zemalja u schengenskom prostoru. Od 18. listopada 2013. najdulje se trajanje odobrenog boravka državljana trećih zemalja u schengenskom prostoru, bez obzira na to je li im potrebna viza, definira kao „90 dana u bilo kojem razdoblju od 180 dana”. U odnosu na definiciju koja je do 18. listopada 2013. bila na snazi (tri mjeseca u razdoblju od šest mjeseci od datuma prvog ulaska), novi je koncept precizniji jer se njime trajanje utvrđuje u danima, a ne mjesecima. Štoviše, iz definicije je izostavljen izraz „od datuma prvog ulaska”, koji je izazvao mnoge nedoumice.

               Izmjenom Zakonika o schengenskim granicama učinjene su sve potrebne promjene pravne stečevine EU-a u pogledu viza i granica, tj. CISA-e, Zakonika o schengenskim granicama, Zakonika o vizama i Uredbe (EZ) br. 539/2001.
                  5
                Međutim, koncept kratkotrajnog boravka ugrađen je i u međunarodne sporazume koje je sklopila Europska unija. U sporazumima o ukidanju viza sklopljenima s Antigvom i Barbudom
                  6
               , Bahamima
                  7
               , Barbadosom
                  8
               , Brazilom
                  9
               , Mauricijusom
                  10
               , Svetim Kristoforom i Nevisom
                  11
                te Sejšelima
                  12
                još uvijek se pri definiranju trajanja kratkotrajnog boravka upućuje na staru definiciju („tri mjeseca u razdoblju od šest mjeseci od datuma prvog ulaska”
                  13
               ).

               Komisija je 16. srpnja 2014. donijela Preporuku za Odluku Vijeća o odobrenju otvaranja pregovora o izmjeni sporazuma o ukidanju viza za kratkotrajni boravak između Europske unije i prethodno navedenih država
                  14
               , koju je Vijeće donijelo 9. listopada 2014.
                  15
                Svrha je bila, kad je riječ o tih sedam država, primjenjivati novu definiciju kratkotrajnog boravka kako je navedena u izmjeni Zakonika o schengenskim granicama. Nadalje, definiranje „kratkotrajnog boravka” u sporazumima o ukidanju viza u danima umjesto u mjesecima omogućava jednostavniju provjeru i izračun elektroničkim sredstvima i stoga je prikladnije za centralizirane sustave upravljanja granicama, kao što je predloženi sustav ulaska/izlaska (EES)
                  16
               .

               Nakon što je dobila odobrenje Vijeća Komisija je započela pregovore o izmjeni sporazuma o ukidanju viza sa sedam država (Antigva i Barbuda, Bahami, Barbados, Brazil, Mauricijus, Sveti Kristofor i Nevis te Sejšeli).

               Pregovori s Federacijom Svetog Kristofora i Nevisa uspješno su dovršeni parafiranjem Sporazuma o izmjeni 28. srpnja 2016. Obje su se stranke složile da će u čitavom Sporazumu o ukidanju viza između EU-a i Svetog Kristofora i Nevisa primjenjivati novu definiciju „kratkotrajnog boravka”. Usto, Sporazumom se mijenja i nekoliko tehničkih detalja (vidjeti u nastavku), ali ni jedna od tih izmjena ne utječe na putnika.

                  Posebni položaj Ujedinjene Kraljevine i Irske prikazan je u preambuli.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

               Za sklapanje sporazuma potrebno je odobrenje obje ugovorne stranke u skladu s njihovim postupcima. Sa strane Unije, to znači odluke Vijeća o potpisivanju i sklapanju Sporazuma.

               Ovaj se Prijedlog podnosi Vijeću kako bi Vijeće moglo odobriti potpisivanje Sporazuma o izmjeni Sporazuma između Europske zajednice i Federacije Svetog Kristofora i Nevisa o ukidanju viza za kratkotrajni boravak.

               Sporazumom se osigurava pravna dosljednost, kao i usklađenost država članica, jer se u njemu dosljedno koristi nova definicija kratkotrajnog boravka kako je navedena u izmjeni Zakonika o schengenskim granicama, u kojoj je pojam „kratkotrajnog boravka” objašnjen na jasan način.

               Pravna osnova Prijedloga je članak 77. stavak 2. točka (a) Ugovora o funkcioniranju Europske unije (UFEU) u vezi s njegovim člankom 218.

               Unija nema ovlasti za izmjenu sporazuma o ukidanju viza koji bi obvezivali četiri države pridružene provedbi schengenske pravne stečevine, uključujući zajedničku viznu politiku. Kako bi se osigurao usklađeni pristup i provedba odredaba o trajanju odobrenog boravka u schengenskom prostoru, u Sporazum je uključena i zajednička izjava u kojoj se navodi da je poželjno da Sveti Kristofor i Nevis, s jedne strane, te Island, Lihtenštajn, Norveška i Švicarska, s druge strane, na odgovarajući način izmijene svoje postojeće bilateralne sporazume o ukidanju viza.

               •Supsidijarnost (za neisključivu nadležnost)

               Ako je jedna od ugovornih stranaka međunarodnog sporazuma Europska unija, niti jednu izmjenu takvog sporazuma ne mogu pravno provesti same države članice. Sporazum o ukidanju viza sa Svetim Kristoforom i Nevisom sklopila je Europska unija. Stoga je potrebno djelovanje na razini Unije.

               Štoviše, ako bi države članice same sklapale sporazume o ukidanju viza, to bi utjecalo na pravnu stečevinu Unije u području viza (članak 3. stavak 2. UFEU-a).

               •Proporcionalnost

               Ovaj Prijedlog ne premašuje nužne mjere za postizanje željenog cilja, odnosno izmjene postojećeg Sporazuma o ukidanju viza između Federacije Svetog Kristofora i Nevisa i Unije.

               3.UTJECAJ NA PRORAČUN

               Ovaj prijedlog ne uključuje dodatne troškove za proračun EU-a.

               4. REZULTATI EX POST EVALUACIJA, SAVJETOVANJA S DIONICAMA I PROCJENE UČINAKA

               •Savjetovanja s dionicima

               Vijeće je 9. listopada 2014. donijelo pregovaračke smjernice kojima ovlašćuje Komisiju da započne pregovore s Federacijom Svetog Kristofora i Nevisa o izmjeni sporazuma o ukidanju viza između dvije stranke. Države članice obaviještene su o tijeku pregovora na sastancima Radne skupine za vize.

               5.OSTALI DIJELOVI

               •Ishod pregovora

                  Komisija smatra da su ciljevi koje je Vijeće postavilo u svojim pregovaračkim smjernicama postignuti i da je nacrt sporazuma Uniji prihvatljiv.

                  Konačni se sadržaj može sažeti kako slijedi:

                  a) Trajanje boravka

                  Sporazumom se građanima Europske unije i državljanima Federacije Svetog Kristofora i Nevisa omogućava boravak bez vize na državnom području druge ugovorne stranke od najviše 90 dana u bilo kojem razdoblju od 180 dana (umjesto najviše tri mjeseca u razdoblju od šest mjeseci od datuma prvog ulaska). Nova se definicija primjenjuje u čitavom Sporazumu između Europske unije i Federacije Svetog Kristofora i Nevisa o ukidanju viza za kratkotrajni boravak.

                  b) Završna odredba – suspenzija Sporazuma (članak 8. stavak 4.)

               Sporazumom se mijenja zadnja rečenica članka 8. stavka 4. na sljedeći način: „Ugovorna stranka koja je suspendirala primjenu ovog Sporazuma odmah obavješćuje drugu ugovornu stranku ako prestanu postojati razlozi za tu suspenziju te ukida tu suspenziju.” Dodavanjem riječi „te ukida tu suspenziju” postojećem tekstu u izmijenjenom se Sporazumu pojašnjava da se suspenzija putovanja bez vize mora ukinuti ako prestanu postojati razlozi koji su do nje doveli. U tom se pogledu izmjenom usklađuje tekst Sporazuma o ukidanju viza sa Svetim Kristoforom i Nevisom s tekstom svih ostalih sporazuma o ukidanju viza koje je Unija potpisala 2015. i 2016. Dana 14. lipnja 2016. o toj je izmjeni zatraženo mišljenje Radne skupine za vize i ni jedna država članica nije imala nikakvih primjedbi.

                  c) Zamjena riječi Zajednica riječju Unija

                  Od stupanja na snagu Ugovora iz Lisabona 1. prosinca 2009. Europska unija stekla je konsolidiranu pravnu osobnost. Međutim, izraz „Europska zajednica” i dalje je ugrađen u međunarodne sporazume koji su stupili na snagu prije Ugovora iz Lisabona, kao što je slučaj sa Sporazumom između Europske zajednice i Federacije Svetog Kristofora i Nevisa o ukidanju viza za kratkotrajni boravak. Stoga se Sporazumom o izmjeni riječ Zajednica zamjenjuje riječju Unija u cijelom Sporazumu o ukidanju viza.

                  d) Zajedničke izjave

                  Sporazumu su priložene dvije zajedničke izjave:

                  – o tumačenju razdoblja od 90 dana u bilo kojem razdoblju od 180 dana i

                  – o Islandu, Norveškoj, Švicarskoj i Lihtenštajnu.

                  e) Stupanje na snagu

                  Sporazum stupa na snagu prvog dana šestog mjeseca koji slijedi nakon datuma na koji je zadnja ugovorna stranka obavijestila drugu o okončanju postupaka ratifikacije. Kako bi se zajamčila pravna sigurnost i omogućilo putnicima da razumiju propis i poštuju ga, potrebno je dovoljno dugo prijelazno razdoblje. Jednom kada se dovrši ratifikacija Sporazuma šestomjesečno će razdoblje omogućiti putnicima da dovrše kratkotrajni boravak, koji se još u potpunosti računa u skladu sa starom definicijom, prije nego što nova definicija kratkotrajnog boravka i njezino referentno prethodno razdoblje od 180 dana stupe na snagu.

                  Niti jedna druga odredba postojećeg Sporazuma između Europske zajednice i Federacije Svetog Kristofora i Nevisa o ukidanju viza za kratkotrajni boravak ne mijenja se Sporazumom o izmjeni, uključujući teritorijalno područje primjene.

               6.ZAKLJUČAK

               S obzirom na navedeno Komisija predlaže da Vijeće odluči o potpisivanju Sporazuma u ime Unije i ovlasti predsjednika Vijeća da imenuje osobu ili osobe koje će biti ovlaštene za potpisivanje Sporazuma u ime Unije.

               2017/0175 (NLE)

               Prijedlog

               ODLUKE VIJEĆA

               o potpisivanju Sporazuma između Europske unije i Federacije Svetog Kristofora i Nevisa o izmjeni Sporazuma između Europske zajednice i Federacije Svetog Kristofora i Nevisa o ukidanju viza za kratkotrajni boravak

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 77. stavak 2. točku (a) u vezi s člankom 218. stavkom 5.,

               uzimajući u obzir prijedlog Europske komisije,

               budući da:

               (1)Odlukom od 30. studenoga 2009. Vijeće je sklopilo Sporazum između Europske zajednice i Federacije Svetog Kristofora i Nevisa o ukidanju viza za kratkotrajni boravak. Sporazumom se građanima Europske unije i državljanima Svetog Kristofora i Nevisa omogućava boravak bez vize na državnom području druge ugovorne stranke od „najviše tri mjeseca u razdoblju od šest mjeseci”.

               (2)Uredbom (EU) br. 610/2013 Europskog parlamenta i Vijeća
                  17
                uvedene su horizontalne promjene pravne stečevine Unije u pogledu viza i granica, a kratkotrajni je boravak definiran kao boravak od najviše 90 dana u bilo kojem razdoblju od 180 dana.

               (3)Potrebno je da u Sporazum između Unije i Federacije Svetog Kristofora i Nevisa o ukidanju viza za kratkotrajni boravak bude ugrađena ta nova definicija kako bi se u potpunosti uskladio režim Unije u pogledu kratkotrajnog boravka.

               (4)Vijeće je 9. listopada 2014. donijelo odluku kojom ovlašćuje Komisiju da započne pregovore o izmjeni Sporazuma između Europske zajednice i Federacije Svetog Kristofora i Nevisa o ukidanju viza za kratkotrajni boravak („Sporazum”).

               (5)Pregovori s Federacijom Svetog Kristofora i Nevisa o Sporazumu uspješno su zaključeni 28. srpnja 2016. kada su glavni pregovarači Unije i Federacije Svetog Kristofora i Nevisa parafirali taj Sporazum i razmijenili pisma.

               (6)Sporazum bi trebalo potpisati, a izjave priložene Sporazumu trebalo bi odobriti u ime Unije.

               (7)Ova Odluka predstavlja razvoj odredaba schengenske pravne stečevine u kojima Ujedinjena Kraljevina ne sudjeluje, u skladu s Odlukom Vijeća 2000/365/EZ
                  18
               . Ujedinjena Kraljevina stoga ne sudjeluje u donošenju ove Odluke te ona za nju nije obvezujuća niti se na nju primjenjuje.

               (8)Ova Odluka predstavlja razvoj odredaba schengenske pravne stečevine u kojima Irska ne sudjeluje, u skladu s Odlukom Vijeća 2002/192/EZ
                  19
               . Irska stoga ne sudjeluje u donošenju ove Odluke te ona za nju nije obvezujuća niti se na nju primjenjuje.

               DONIJELO JE OVU ODLUKU:

               Članak 1.

               Odobrava se potpisivanje u ime Unije Sporazuma između Europske unije i Federacije Svetog Kristofora i Nevisa o izmjeni Sporazuma između Europske zajednice i Federacije Svetog Kristofora i Nevisa o ukidanju viza za kratkotrajni boravak („Sporazum”), podložno sklapanju Sporazuma.

               Tekst Sporazuma priložen je ovoj Odluci.

               Članak 2.

               Izjave priložene ovoj Odluci odobravaju se u ime Unije.

               Članak 3.

               Predsjednik Vijeća ovlašćuje se da odredi osobu ili osobe koje će biti ovlaštene za potpisivanje Sporazuma u ime Unije.

               Članak 4.

               Ova Odluka stupa na snagu na dan donošenja.

               Sastavljeno u Bruxellesu

                     Za Vijeće

                     Predsjednik

                     (1)
                  SL L 182, 29.6.2013., str. 1.

                     (2)
                  SL L 239, 22.9.2000., str. 19.

                     (3)
                  SL L 105, 13.4.2006., str. 1.

                     (4)
                  SL L 243, 15.9.2009., str. 1.

                     (5)
                  SL L 081, 21.3.2001., str. 1.

                     (6)
                  SL L 169, 30.6.2009., str. 3.

                     (7)
                  SL L 169, 30.6.2009., str. 24.

                     (8)
                  SL L 169, 30.6.2009., str. 10.

                     (9)
                  EU je s Brazilom sklopio dva sporazuma, jedan za nositelje običnih putovnica (SL L 255, 21.9.2012., str. 4.), a drugi za nositelje diplomatskih i službenih putovnica (SL L 66, 12.3.2011., str. 2.).

                     (10)
                  SL L 169, 30.6.2009., str. 17.

                     (11)
                  SL L 169, 30.6.2009., str. 38.

                     (12)
                  SL L 169, 30.6.2009., str. 31.

                     (13)
                  Vidjeti „Svrhu” i „Trajanje boravka” u sporazumima.

                     (14)
                  COM(2014) 468 final.

                     (15)
                  Odluka Vijeća o ovlašćivanju Komisije da započne pregovore o izmjeni sporazuma o ukidanju viza za kratkotrajni boravak između Europske unije/zajednice i Antigve i Barbude, Zajednice Bahama, Barbadosa, Savezne Republike Brazila, Republike Mauricijusa, Federacije Svetog Kristofora i Nevisa te Republike Sejšela, koju je Vijeće donijelo 9. listopada 2014.

                     (16)
                  COM(2016) 194 final.

                     (17)
                  Uredba (EU) br. 610/2013 Europskog parlamenta i Vijeća od 26. lipnja 2013. o izmjeni Uredbe (EZ) br. 562/2006 Europskog parlamenta i Vijeća o Zakoniku Zajednice o pravilima kojima se uređuje kretanje osoba preko granica (Zakonik o schengenskim granicama), Konvencije o provedbi Schengenskog sporazuma, uredaba Vijeća (EZ) br. 1683/95 i (EZ) br. 539/2001 i uredaba (EZ) br. 767/2008 i (EZ) br. 810/2009 Europskog parlamenta i Vijeća, SL L 182, 29.6.2013., str. 1.

                     (18)
                  Odluka Vijeća 2000/365/EZ od 29. svibnja 2000. o zahtjevu Ujedinjene Kraljevine Velike Britanije i Sjeverne Irske za sudjelovanje u pojedinim odredbama schengenske pravne stečevine (SL L 131, 1.6.2000., str. 43.).

                     (19)
                  Odluka Vijeća 2002/192/EZ od 28. veljače 2002. o zahtjevu Irske za sudjelovanje u pojedinim odredbama schengenske pravne stečevine (SL L 64, 7.3.2002., str. 20.).

    ---documentbreak---

               EUROPSKA KOMISIJA
            Bruxelles, 27.7.2017.
            COM(2017) 397 final
            PRILOG

            Prijedlogu odluke Vijeća
            o potpisivanju Sporazuma između Europske unije i Federacije Svetog Kristofora i Nevisa o izmjeni Sporazuma između Europske zajednice i Federacije Svetog Kristofora i Nevisa o ukidanju viza za kratkotrajni boravak

               SPORAZUM

               između Europske unije i Federacije Svetog Kristofora i Nevisa o izmjeni Sporazuma između Europske zajednice i Federacije Svetog Kristofora i Nevisa o ukidanju viza za kratkotrajni boravak

               EUROPSKA UNIJA,

               s jedne strane, i

               FEDERACIJA SVETOG KRISTOFORA I NEVISA (dalje u tekstu „Sveti Kristofor i Nevis”),

               s druge strane,

               dalje u tekstu zajednički „ugovorne stranke”,

               UZIMAJUĆI U OBZIR Sporazum između Europske zajednice i Federacije Svetog Kristofora i Nevisa o ukidanju viza za kratkotrajni boravak (dalje u tekstu „Sporazum”), koji je stupio na snagu 1. kolovoza 2015.,

               POTVRĐUJUĆI važnost olakšavanja međuljudskih kontakata,

               PRIMIVŠI NA ZNANJE da je Sporazum prihvatljiv za građane ugovornih stranaka,

               UZIMAJUĆI U OBZIR da definicija kratkotrajnog boravka navedena u Sporazumu (tri mjeseca u razdoblju od šest mjeseci od datuma prvog ulaska) nije dovoljno precizna, a tumačenje „datuma prvog ulaska” može izazvati nedoumice,

               VODEĆI RAČUNA O TOME da su Uredbom (EU) br. 610/2013 od 26. lipnja 2013. uvedene horizontalne promjene pravne stečevine EU-a u pogledu viza i granica i da je u njoj kratkotrajni boravak definiran kao boravak od „90 dana u bilo kojem razdoblju od 180 dana”,

               UZIMAJUĆI U OBZIR da je zbog sustava ulaska/izlaska koji će utvrditi Europska unija potrebno upotrebljavati jedinstvenu i jasnu definiciju kratkotrajnog boravka primjenjivu na sve državljane trećih zemalja,

               ŽELEĆI osigurati nesmetan protok putnika na graničnim prijelazima ugovornih stranaka,

               POTVRĐUJUĆI da Sporazum obuhvaća građane svih država članica Europske unije, osim Ujedinjene Kraljevine i Irske,

               UZIMAJUĆI U OBZIR Protokol o stajalištu Ujedinjene Kraljevine i Irske u pogledu područja slobode, sigurnosti i pravde i Protokol o schengenskoj pravnoj stečevini uključenoj u okvir Europske unije, priložen Ugovoru o Europskoj uniji i Ugovoru o funkcioniranju Europske unije, te potvrđujući da se odredbe ovog Sporazuma ne primjenjuju na Ujedinjenu Kraljevinu i Irsku,

               SPORAZUMJELI SU SE KAKO SLIJEDI:

               Članak 1.

               Sporazum se mijenja u skladu s odredbama ovog članka:

               (1)U naslovu i u članku 3. stavku 5., članku 6. stavku 1. te članku 8. stavku 7. riječ „Zajednica” zamjenjuje se riječju „Unija”.

               (2)U članku 1. riječi „tri mjeseca u razdoblju od šest mjeseci” zamjenjuju se riječima „90 dana u bilo kojem razdoblju od 180 dana”.

               (3)Članak 4. stavak 1. zamjenjuje se sljedećim:

               „Građani Europske unije mogu boraviti na državnom području Svetog Kristofora i Nevisa najviše 90 dana u bilo kojem razdoblju od 180 dana.”

               (4)Članak 4. stavak 2. zamjenjuje se sljedećim:

               „Građani Svetog Kristofora i Nevisa mogu boraviti na državnom području država članica koje u cijelosti primjenjuju schengensku pravnu stečevinu najviše 90 dana u bilo kojem razdoblju od 180 dana. To se razdoblje izračunava neovisno o bilo kojem boravku u državi članici koja još u cijelosti ne primjenjuje schengensku pravnu stečevinu.

               Građani Svetog Kristofora i Nevisa mogu boraviti najviše 90 dana u bilo kojem razdoblju od 180 dana na državnom području svake države članice koja još u cijelosti ne primjenjuje schengensku pravnu stečevinu, neovisno o razdoblju boravka izračunanom za državno područje država članica koje u cijelosti primjenjuju schengensku pravnu stečevinu.”

               (5)U članku 4. stavku 3. riječi „tri mjeseca” zamjenjuju se riječima „90 dana”, a riječ „Zajednica” riječju „Unija”.

               (6)Posljednja rečenica članka 8. stavka 4. zamjenjuje se sljedećim:

               „Ugovorna stranka koja je suspendirala primjenu ovog Sporazuma odmah obavješćuje drugu ugovornu stranku ako prestanu postojati razlozi za tu suspenziju te ukida tu suspenziju.”

               Članak 2.

               Ugovorne stranke ratificiraju ili potvrđuju ovaj Sporazum u skladu sa svojim odgovarajućim postupcima i on stupa na snagu prvog dana šestog mjeseca nakon datuma na koji je zadnja stranka obavijestila drugu o okončanju prethodno navedenih postupaka.

               Sastavljeno u […], […] dana […] godine dvije tisuće sedamnaeste, u po dva primjerka na bugarskom, češkom, danskom, engleskom, estonskom, finskom, francuskom, grčkom, hrvatskom, latvijskom, litavskom, mađarskom, malteškom, nizozemskom, njemačkom, poljskom, portugalskom, rumunjskom, slovačkom, slovenskom, španjolskom, švedskom i talijanskom jeziku, pri čemu je svaki od tih tekstova jednako vjerodostojan.

               Za Europsku uniju

               Za Federaciju Svetog Kristofora i Nevisa

               ZAJEDNIČKA IZJAVA U VEZI S ISLANDOM, NORVEŠKOM, ŠVICARSKOM I LIHTENŠTAJNOM

               Poželjno je da tijela Norveške, Islanda, Švicarske i Lihtenštajna, s jedne strane, i Svetog Kristofora i Nevisa, s druge strane, bez odlaganja izmijene postojeće bilateralne sporazume o ukidanju viza za kratkotrajni boravak u skladu s odredbama ovog Sporazuma.

               Zajednička izjava o tumačenju razdoblja od 90 dana u bilo kojem razdoblju od 180 dana

               Ugovorne stranke suglasne su da razdoblje od najviše 90 dana u bilo kojem razdoblju od 180 dana, kako je utvrđeno u članku 4. Sporazuma, znači neprekidni posjet ili nekoliko uzastopnih posjeta čije ukupno trajanje ne prelazi 90 dana u bilo kojem razdoblju od 180 dana.

               Pojam „bilo koji” podrazumijeva primjenu pomičnog referentnog razdoblja od 180 dana, promatrajući unatrag u odnosu na svaki dan boravka prethodno razdoblje od 180 dana, kako bi se provjerilo poštuje li se i dalje zahtjev boravka od najviše 90 dana u bilo kojem razdoblju od 180 dana. Među ostalim, to znači da se u slučaju odsutnosti u neprekinutom razdoblju od 90 dana dozvoljava novi boravak u trajanju do 90 dana.

               ________


               EUROPSKA KOMISIJA
            Bruxelles, 29.5.2017.
            COM(2017) 267 final
            2017/0106(NLE)
            Prijedlog
            ODLUKE VIJEĆA
            o utvrđivanju stajališta koje u ime Europske unije treba zauzeti u mjerodavnim odborima Gospodarske komisije Ujedinjenih naroda za Europu u vezi s prijedlozima izmjena pravilnika UN-a br. 4, 6, 7, 14, 16, 19, 23, 30, 38, 48, 50, 51, 54, 55, 77, 80, 83, 87, 91, 98, 106, 112, 113, 119, 123, 129 i 143, dvama prijedlozima izmjena globalnih tehničkih pravilnika UN-a br. 1 i 15, prijedlogom novoga globalnog tehničkog pravilnika UN-a o postupku ispitivanja emisija nastalih isparavanjem, ponovnom potvrdom triju popisa iz Zbirke kandidata za globalne tehničke pravilnike UN-a te konsenzusom o upotrebi izraza „UN GTP”

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               Gospodarska komisija Ujedinjenih naroda za Europu (UNECE) na međunarodnoj razini izrađuje usklađene zahtjeve kojima se nastoje ukloniti tehničke prepreke trgovini motornim vozilima među ugovornim strankama Revidiranog sporazuma iz 1958. i osigurati da ta vozila pružaju visoku razinu sigurnosti i zaštite okoliša.

               U skladu s Odlukom Vijeća 97/836/EZ od 27. studenoga 1997. Unija je pristupila Sporazumu Gospodarske komisije Ujedinjenih naroda za Europu („UNECE”) o prihvaćanju jednakih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima i uvjetima za uzajamno priznavanje homologacija dodijeljenih na temelju tih propisa („Revidirani sporazum iz 1958.”), a u skladu s Odlukom Vijeća 2000/125/EZ od 31. siječnja 2000. o sklapanju Sporazuma o utvrđivanju globalnih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima („Usporedni sporazum”) Unija je pristupila Usporednom sporazumu.

               Sastanci WP.29 UNECE-a, Svjetskog foruma za usklađivanje pravilnika o vozilima, održavaju se triput svake kalendarske godine, u ožujku, lipnju i studenome. Na svakom se sastanku donose novi pravilnici UN-a i izmjene postojećih pravilnika UN-a ili globalnih tehničkih pravilnika (GTP) UN-a kako bi se omogućio tehnički napredak. Prije svakog sastanka WP.29 te izmjene donosi jedna od šest radnih skupina koje djeluju u okviru WP.29.

               Zatim se na sastanku WP.29 održava konačno glasovanje za donošenje izmjena, dodataka i ispravaka, uz uvjet da je postignut kvorum i da je prisutna kvalificirana većina ugovornih stranaka. EU je ugovorna stranka dvaju sporazuma (Sporazuma iz 1958. i Sporazuma iz 1998.) u okviru WP.29. Svaki se put priprema Odluka Vijeća, takozvana „megaodluka” koja sadržava popis pravilnika, izmjena, dodataka i ispravaka, kojom se Komisiju ovlašćuje za glasovanje u ime Unije na svakom sastanku WP.29.

               Ovom se Odlukom Vijeća utvrđuje stajalište Unije pri glasovanju o pravilnicima, izmjenama, dodacima i ispravcima o kojima će se glasovati na lipanjskom sastanku WP.29 od 19. do 23. lipnja 2017.

               •Dosljednost s postojećim odredbama politike u određenom području

               Unijina politika unutarnjeg tržišta u pogledu automobilske industrije dopunjava se ovim prijedlogom, koji je potpuno u skladu s njom.

               Sustavom WP.29 poboljšava se međunarodno usklađivanje normi za vozila. Sporazum iz 1958. ima ključnu ulogu u postizanju tog cilja jer proizvođači iz EU-a mogu poslovati na temelju zajedničkog skupa homologacijskih pravilnika i pritom biti sigurni da će ugovorne stranke priznati da su proizvodi u skladu s njihovim nacionalnim zakonodavstvom. Na taj je način omogućeno da se Uredbom (EZ) br. 661/2009 o općoj sigurnosti motornih vozila stavi izvan snage više od 50 direktiva EU-a i da ih se zamijeni odgovarajućim pravilnicima sastavljenima na temelju Sporazuma iz 1958.

               Sličan se pristup primjenjuje i u pogledu Direktive 2007/46/EZ kojom su sustavi homologacije država članica zamijenjeni homologacijskim postupkom Unije i kojom je uspostavljen usklađeni okvir s administrativnim odredbama i općim tehničkim zahtjevima za sva nova vozila, sustave, sastavne dijelove i zasebne tehničke jedinice. Tom su Direktivom pravilnici UN-a uključeni u homologacijski sustav EU-a kao zahtjevi za homologaciju tipa ili kao alternativa zakonodavstvu Unije. Od donošenja te Direktive pravilnici UN-a sve se više uključuju u zakonodavstvo Unije u okviru EU homologacije tipa.

               •Dosljednost u odnosu na druge politike Unije

               Sustav WP.29 povezan je s politikom Unije o konkurentnosti, a ova inicijativa pozitivno utječe na nju. Ovaj je prijedlog usklađen i s prometnim i energetskim politikama Unije i te su politike uzete u obzir tijekom postupka za izradu i donošenje propisa UN-a u okviru Sporazuma iz 1958.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

               Pravna je osnova za ovaj prijedlog članak 114. u vezi s člankom 218. stavkom 9. Ugovora o funkcioniranju Europske unije.

               •Supsidijarnost

               Samo Unija može glasovati za međunarodne instrumente kao što su prijedlozi pravilnikâ UN-a, izmjene pravilnikâ UN-a i nacrti globalnih tehničkih pravilnika te njihovo uvrštenje u sustav Unije za homologacije tipa motornih vozila. Time ne samo što se sprječava rascjepkanost unutarnjeg tržišta nego se i osiguravaju jednaki standardi sigurnosti i zaštite okoliša diljem Unije. Omogućuju se i prednosti ekonomije razmjera: proizvodi se mogu izrađivati za cijelo tržište Unije, pa i za međunarodno tržište, umjesto da ih se prilagođava radi dobivanja nacionalne homologacije tipa za svaku državu članicu.

               Zato je prijedlog u skladu s načelom supsidijarnosti.

               •Proporcionalnost

                  Ovom se Odlukom Vijeća ovlašćuje Komisiju da glasuje u ime Unije te je ova Odluka odgovarajući instrument u skladu s člankom 5. stavkom 1. Odluke Vijeća 97/836/EZ za utvrđivanje zajedničkog stajališta EU-a u UNECE-u kad je riječ o glasovanju o radnim dokumentima predloženima u dnevnom redu sastanka WP.29. Ovaj je prijedlog stoga u skladu s načelom proporcionalnosti jer se njime ne zahtijeva izlaženje iz okvira nužnog da bi se ostvarili ciljevi osiguravanja pravilnog funkcioniranja unutarnjeg tržišta, a njime se pritom pruža i visoka razina javne sigurnosti i zaštite.

               •Odabir instrumenta

               U skladu s člankom 218. stavkom 9. UFEU-a potrebna je odluka Vijeća kako bi se utvrdila stajališta koja treba zauzeti u ime Unije u tijelu osnovanom na temelju međunarodnog sporazuma.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               •Ex post evaluacija/provjera primjerenosti postojećeg zakonodavstva

               Nije primjenjivo.

               •Savjetovanja s dionicima

               Nije primjenjivo.

               •Prikupljanje i primjena stručnih znanja

               Obraćanje vanjskim stručnjacima nije mjerodavno za ovaj prijedlog. Međutim, pregledao ga je Tehnički odbor za motorna vozila.

               •Procjena učinka

               Ovaj prijedlog ne može biti predmetom procjene učinka jer nije zakonodavne prirode i jer nema drugih političkih opcija ili takve opcije nisu moguće.

               •Primjerenost propisa i pojednostavljivanje

               Nema posljedica u pogledu administrativnih opterećenja inicijativa jer se upućivanjima na izmjene priloženima „megaodluci” neće poduzećima, uključujući mala i srednja poduzeća, uvesti nove obveze u pogledu izvješćivanja ili druge administrativne obveze. Naprotiv, cilj je smanjenje administrativnog opterećenja jer primjena globalno usklađenih zahtjeva proizvođačima omogućuje da predoče homologacijsku dokumentaciju sustava i sastavnih dijelova ne samo u EU-u nego i na izvoznim tržištima ugovornih stranaka Sporazuma iz 1958. izvan EU-a.

               Prijedlog ima vrlo pozitivan učinak na konkurentnost automobilskog sektora EU-a i međunarodnu trgovinu. Prihvaćanje međunarodno usklađenih pravilnika o vozilima među trgovačkim partnerima EU-a prepoznato je kao najbolji način za uklanjanje necarinskih prepreka trgovini i otvaranje ili proširenje pristupa tržištima za automobilska poduzeća iz EU-a.

               •Temeljna prava

               Prijedlogom se ne utječe na zaštitu temeljnih prava.

               4.UTJECAJ NA PRORAČUN

               Ovom inicijativom ne utječe se na proračun.

               5.OSTALI DIJELOVI

               •Planovi provedbe i mehanizmi praćenja, evaluacije i izvješćivanja

               Nije primjenjivo.

               •Dokumenti s obrazloženjima (za direktive)

               Nije primjenjivo.

               •Detaljno obrazloženje posebnih odredbi prijedloga

               Prijedlogom se utvrđuje stajalište Unije pri glasovanju o:

               –prijedlozima izmjena pravilnika UN-a br. 4, 6, 7, 14, 16, 19, 23, 30, 38, 48, 50, 51, 54, 55, 77, 80, 83, 87, 91, 98, 106, 112, 113, 119, 123, 129 i 143;

               –prijedlozima izmjena globalnih tehničkih pravilnikâ UN-a br. 1 i 15;

               –prijedlogu novoga globalnog tehničkog pravilnika UN-a o postupku ispitivanja emisija nastalih isparavanjem za globalno usklađeni ispitni postupak za laka vozila (WLTP EVAP);

               –ponovnoj potvrdi popisa broj 11, 12 i 13 u Zbirci kandidata za globalne tehničke pravilnike UN-a; i

               –konsenzusu o upotrebi izraza „UN GTP” u službenim dokumentima na temelju Sporazuma iz 1998.

               2017/0106 (NLE)

               Prijedlog

               ODLUKE VIJEĆA

               o utvrđivanju stajališta koje u ime Europske unije treba zauzeti u mjerodavnim odborima Gospodarske komisije Ujedinjenih naroda za Europu u vezi s prijedlozima izmjena pravilnika UN-a br. 4, 6, 7, 14, 16, 19, 23, 30, 38, 48, 50, 51, 54, 55, 77, 80, 83, 87, 91, 98, 106, 112, 113, 119, 123, 129 i 143, dvama prijedlozima izmjena globalnih tehničkih pravilnika UN-a br. 1 i 15, prijedlogom novoga globalnog tehničkog pravilnika UN-a o postupku ispitivanja emisija nastalih isparavanjem, ponovnom potvrdom triju popisa iz Zbirke kandidata za globalne tehničke pravilnike UN-a te konsenzusom o upotrebi izraza „UN GTP”

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 114. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Unija je u skladu s Odlukom Vijeća 97/836/EZ
                  1
                pristupila Sporazumu Gospodarske komisije Ujedinjenih naroda za Europu (UNECE) o prihvaćanju jedinstvenih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima i uvjetima za uzajamno priznavanje homologacija dodijeljenih na temelju takvih propisa („Revidirani sporazum iz 1958.”).

               (2)U skladu s Odlukom Vijeća 2000/125/EZ
                  2
                Unija je pristupila Sporazumu o utvrđivanju globalnih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima („Usporedni sporazum”).

               (3)Direktivom 2007/46/EZ Europskog parlamenta i Vijeća
                  3
                homologacijski sustavi država članica zamijenjeni su homologacijskim postupkom Unije te je uspostavljen usklađeni okvir s administrativnim odredbama i općim tehničkim zahtjevima za sva nova vozila, sustave, sastavne dijelove i zasebne tehničke jedinice. Tom su Direktivom pravilnici doneseni na temelju Revidiranog Sporazuma iz 1958. (dalje u tekstu „pravilnici UN-a”) uključeni u homologacijski sustav EU-a kao zahtjevi za homologaciju tipa ili kao alternativa zakonodavstvu Unije. Od donošenja te Direktive pravilnici UN-a sve se više uključuju u zakonodavstvo Unije u okviru EU homologacije tipa.

               (4)Zahtjeve koji se odnose na određene elemente ili karakteristike obuhvaćene pravilnicima UN-a br. 4, 6, 7, 14, 16, 19, 23, 30, 38, 48, 50, 51, 54, 55, 77, 80, 83, 87, 91, 98, 106, 112, 113, 119, 123, 129 i 143 te globalnim tehničkim pravilnicima UN-a (GTP) br. 1 i 15 potrebno je prilagoditi s obzirom na dosadašnje iskustvo i u skladu s tehničkim napretkom.

               (5)Kako bi se utvrdile jedinstvene odredbe o postupku ispitivanja emisija nastalih isparavanjem za globalno usklađeni ispitni postupak za laka vozila (WLTP EVAP), trebalo bi donijeti novi globalni tehnički pravilnik (GTP) UN-a.

               (6)Kako bi se, na zahtjev Agencije za zaštitu okoliša SAD-a i Nacionalne uprave SAD-a za sigurnost u cestovnom prometu, njihovi popisi br. 11, 12 i 13 zadržali kao kandidati u Zbirci kandidata za globalne tehničke pravilnike UN-a, te bi popise trebalo ponovno potvrditi.

               (7)Radi pojmovnog usklađivanja s ekvivalentnim sporazumima, primjerice sa Sporazumom iz 1958., čime će se omogućiti bolja provedba Sporazuma iz 1998. bez unošenja izmjena, u službenim dokumentima na temelju Sporazuma iz 1998. trebalo bi upotrebljavati izraz „UN GTP”.

               (8)Stoga je primjereno utvrditi stajalište o donošenju navedenih akata UN-a koje u ime Unije treba zauzeti u mjerodavnim odborima UNECE-a, odnosno u Upravnom odboru Revidiranog sporazuma iz 1958. te u Izvršnom odboru Usporednog sporazuma,

               DONIJELA JE OVU ODLUKU:

               Članak 1.

               Stajalište koje u ime Unije treba zauzeti u Upravnom odboru Revidiranog sporazuma iz 1958. te u Izvršnom odboru Usporednog sporazuma od 19. do 23. lipnja 2017. jest da se glasuje u korist prijedloga navedenih u Prilogu ovoj Odluci.

               Članak 2.

               Ova Odluka stupa na snagu na dan donošenja.

               Sastavljeno u Bruxellesu

                     Za Vijeće

                     Predsjednik

                     (1)
                  Odluka Vijeća 97/836/EZ od 27. studenoga 1997. s obzirom na pristupanje Europske zajednice Sporazumu Gospodarske komisije Ujedinjenih naroda za Europu o prihvaćanju jednakih tehničkih propisa za vozila na kotačima, opremu i dijelove koji se mogu ugraditi i/ili upotrijebiti na vozilima na kotačima i uvjetima za uzajamno priznavanje homologacija dodijeljenih na temelju tih propisa („Revidirani sporazum iz 1958.”) (SL L 346, 17.12.1997., str. 78.).

                     (2)
                  Odluka Vijeća 2000/125/EZ od 31. siječnja 2000. o sklapanju Sporazuma o utvrđivanju globalnih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima („Usporedni sporazum”) (SL L 35, 10.2.2000., str. 12.).

                     (3)
                  Direktiva 2007/46/EZ Europskog parlamenta i Vijeća od 5. rujna 2007. o uspostavi okvira za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila (Okvirna direktiva) (SL L 263, 9.10.2007., str. 1.).

    ---documentbreak---

               EUROPSKA KOMISIJA
            Bruxelles, 29.5.2017.
            COM(2017) 267 final
            PRILOG

            Prijedlogu odluke Vijeća
            o utvrđivanju stajališta koje u ime Europske unije treba zauzeti u mjerodavnim odborima Gospodarske komisije Ujedinjenih naroda za Europu u vezi s prijedlozima izmjena pravilnika UN-a br. 4, 6, 7, 14, 16, 19, 23, 30, 38, 48, 50, 51, 54, 55, 77, 80, 83, 87, 91, 98, 106, 112, 113, 119, 123, 129 i 143, dvama prijedlozima izmjena globalnih tehničkih pravilnika UN-a br. 1 i 15, prijedlogom novoga globalnog tehničkog pravilnika UN-a o postupku ispitivanja emisija nastalih isparavanjem, ponovnom potvrdom triju popisa iz Zbirke kandidata za globalne tehničke pravilnike UN-a te konsenzusom o upotrebi izraza „UN GTP”

               PRILOG

                        Broj pravilnika

                        Točka dnevnog reda

                        Naslov točke dnevnog reda

                        Oznaka dokumenta

                        4.

                        4.10.1.

                        Prijedlog dopune 19. Pravilnika br. 4 (osvjetljivanje svjetala stražnjih registarskih pločica)

                        ECE/TRANS/WP.29/2017/72

                        6.

                        4.10.2.

                        Prijedlog dopune 28. niza izmjena 01 Pravilnika br. 6 (pokazivači smjera)

                        ECE/TRANS/WP.29/2017/73

                        6.

                        4.10.3.

                        Prijedlog dopune 29. niza izmjena 01 Pravilnika br. 6 (pokazivači smjera)

                        ECE/TRANS/WP.29/2017/74

                        7.

                        4.10.4.

                        Prijedlog dopune 27. niza izmjena 02 Pravilnika br. 7 (pozicijska, kočna i gabaritna svjetla)

                        ECE/TRANS/WP.29/2017/75

                        14.

                        4.6.1.

                        Prijedlog dopune 8. niza izmjena 07 Pravilnika br. 14 (sidrišta sigurnosnih pojaseva)

                        ECE/TRANS/WP.29/2017/58

                        16.

                        4.6.2.

                        Prijedlog dopune 9. niza izmjena 06 Pravilnika br. 16 (sigurnosni pojasevi)

                        ECE/TRANS/WP.29/2017/59

                        16.

                        4.6.3.

                        Prijedlog dopune 1. niza izmjena 07 Pravilnika br. 16 (sigurnosni pojasevi)

                        ECE/TRANS/WP.29/2017/60

                        19.

                        4.10.5.

                        Prijedlog dopune 10. niza izmjena 04 Pravilnika br. 19 (prednja svjetla za maglu)

                        ECE/TRANS/WP.29/2017/76

                        23.

                        4.10.6.

                        Prijedlog dopune 22. Pravilnika br. 23 (svjetla za vožnju unatrag i manevarska svjetla)

                        ECE/TRANS/WP.29/2017/77

                        30.

                        4.8.4.

                        Prijedlog dopune 19. niza izmjena 02 Pravilnika br. 30 (gume za osobna vozila i njihove prikolice)

                        ECE/TRANS/WP.29/2017/105

                        38.

                        4.10.7.

                        Prijedlog dopune 19. Pravilnika br. 38 (stražnja svjetla za maglu)

                        ECE/TRANS/WP.29/2017/78

                        48.

                        4.10.8.

                        Prijedlog dopune 9. niza izmjena 06 Pravilnika br. 48 (ugradnja uređaja za osvjetljavanje i svjetlosnu signalizaciju)

                        ECE/TRANS/WP.29/2017/79

                        48.

                        4.10.16.

                        Prijedlog dopune 11. niza izmjena 05 Pravilnika br. 48 (ugradnja uređaja za osvjetljavanje i svjetlosnu signalizaciju)

                        ECE/TRANS/WP.29/2017/106

                        50.

                        4.10.9.

                        Prijedlog dopune 19. Pravilnika br. 50 (pozicijska i kočna svjetla te pokazivači smjera za mopede i motocikle)

                        ECE/TRANS/WP.29/2017/80

                        50.

                        4.10.10.

                        Prijedlog dopune 20. Pravilnika br. 50 (pozicijska i kočna svjetla te pokazivači smjera za mopede i motocikle)

                        ECE/TRANS/WP.29/2017/81

                        51.

                        4.9.1.

                        Prijedlog dopune 2. niza izmjena 03 Pravilnika br. 51 (buka vozila kategorija M i N)

                        ECE/TRANS/WP.29/2017/71

                        54.

                        4.8.1.

                        Prijedlog dopune 22. Pravilnika br. 54 (gume za gospodarska vozila i njihove prikolice)

                        ECE/TRANS/WP.29/2017/68

                        55.

                        4.8.2.

                        Prijedlog dopune 7. niza izmjena 01 Pravilnika br. 55 (mehaničke spojnice)

                        ECE/TRANS/WP.29/2017/69

                        77.

                        4.10.11.

                        Prijedlog dopune 18. Pravilnika br. 77 (parkirna svjetla)

                        ECE/TRANS/WP.29/2017/82

                        80.

                        4.6.4.

                        Prijedlog dopune 3. niza izmjena 03 Pravilnika br. 80 (čvrstoća sjedala i njihovih sidrišta (autobusi))

                        ECE/TRANS/WP.29/2017/61

                        83.

                        4.7.1.

                        Prijedlog dopune 10. niza izmjena 06 Pravilnika br. 83 (emisije vozila kategorija M1 i N1)

                        ECE/TRANS/WP.29/2017/64

                        83.

                        4.7.2.

                        Prijedlog dopune 6. niza izmjena 07 Pravilnika br. 83 (emisije vozila kategorija M1 i N1)

                        ECE/TRANS/WP.29/2017/65

                        87.

                        4.10.12.

                        Prijedlog dopune 20. Pravilnika br. 87 (svjetla za vožnju po danu)

                        ECE/TRANS/WP.29/2017/83

                        91.

                        4.10.13.

                        Prijedlog dopune 17. Pravilnika br. 91 (bočna svjetla za označivanje)

                        ECE/TRANS/WP.29/2017/84

                        98.

                        4.10.14.

                        Prijedlog dopune 9. niza izmjena 01 Pravilnika br. 98 (glavna svjetla sa svjetlosnim izvorima s izbojem u plinu)

                        ECE/TRANS/WP.29/2017/85

                        106.

                        4.8.3.

                        Prijedlog dopune 15. Pravilnika br. 106 (gume za poljoprivredna vozila)

                        ECE/TRANS/WP.29/2017/70

                        112.

                        4.10.15.

                        Prijedlog dopune 8. niza izmjena 01 Pravilnika br. 112 (glavna svjetla koja emitiraju asimetrični kratki snop)

                        ECE/TRANS/WP.29/2017/86

                        113.

                        4.10.19.

                        Prijedlog niza izmjena 02 Pravilnika br. 113 (glavna svjetla koja emitiraju simetrični kratki snop)

                        ECE/TRANS/WP.29/2017/87

                        119.

                        4.10.17.

                        Prijedlog dopune 6. niza izmjena 01 Pravilnika br. 119 (svjetla za skretanje)

                        ECE/TRANS/WP.29/2017/88

                        123.

                        4.10.18.

                        Prijedlog dopune 9. niza izmjena 01 Pravilnika br. 123 (sustavi prilagodljivog prednjeg osvjetljenja – AFS)

                        ECE/TRANS/WP.29/2017/89

                        129.

                        4.6.5.

                        Prijedlog dopune 2. niza izmjena 01 Pravilnika UN-a br. 129 (unaprijeđeni sustavi za držanje djeteta)

                        ECE/TRANS/WP.29/2017/62

                        129.

                        4.6.6.

                        Prijedlog dopune 1. niza izmjena 02 Pravilnika UN-a br. 129 (unaprijeđeni sustavi za držanje djeteta)

                        ECE/TRANS/WP.29/2017/63

                        143.

                        4.7.3.

                        Prijedlog dopune 1. izvorne verzije Pravilnika br. 143 (sustavi za rad na dvojno gorivo za naknadnu ugradnju u motore teških vozila (HDDF-ERS))

                        ECE/TRANS/WP.29/2017/66

                        Broj GTP-a

                        Točka dnevnog reda

                        Naslov točke dnevnog reda

                        Oznaka dokumenta

                        GTP 1

                        14.2.

                        Prijedlog izmjene 2. Globalnog tehničkog pravilnika br. 1 (sastavni dijelovi vratnih brava i okova)

                        ECE/TRANS/WP.29/2017/97

                        GTP 15

                        14.3.

                        Prijedlog izmjene 2. Globalnog tehničkog pravilnika br. 15 (globalno usklađeni ispitni postupci za laka vozila (WLTP))

                        ECE/TRANS/WP.29/2017/98

                        novi GTP

                        14.1.

                        Prijedlog novoga globalnog tehničkog pravilnika (UN GTP) o postupku ispitivanja emisija nastalih isparavanjem za globalno usklađeni postupak testiranja za laka vozila (WLTP EVAP)

                        ECE/TRANS/WP.29/2017/94

                        Točka dnevnog reda

                        Naslov točke dnevnog reda

                        Oznaka dokumenta

                        15.1.

                        Popis br. 13 (ponovna potvrda popisa): Agencija za zaštitu okoliša SAD-a i Nacionalna uprava SAD-a za sigurnost u cestovnom prometu, Ministarstvo prometa, Program za revizije i proširenja oznaka ekonomičnosti potrošnje goriva motornih vozila: Nove oznake za ekonomičnost potrošnje goriva i zaštitu okoliša za novu generaciju vozila

                        ECE/TRANS/WP.29/2017/57

                        15.2.

                        Popis br. 12 (ponovna potvrda popisa): Agencija za zaštitu okoliša SAD-a i Nacionalna uprava SAD-a za sigurnost u cestovnom prometu, Ministarstvo prometa, Programi za norme za emisije stakleničkih plinova i norme za učinkovitost potrošnje goriva za srednje teška i teška vozila i motore

                        ECE/TRANS/WP.29/2017/100

                        15.3.

                        Popis br. 11 (ponovna potvrda popisa): Agencija za zaštitu okoliša i Ministarstvo prometa SAD-a, Programi za norme za emisije stakleničkih plinova iz lakih vozila i norme za prosječnu učinkovitost potrošnje goriva za proizvođače

                        ECE/TRANS/WP.29/2017/101

                        16.

                        Prijedlog odluke o upotrebi izraza „UN GTP” u službenim dokumentima na temelju Sporazuma iz 1998.

                        ECE/TRANS/WP.29/2017/102


               EUROPSKA KOMISIJA
            Bruxelles, 18.12.2015.
            COM(2015) 664 final
            2015/0304(NLE)
            Prijedlog
            ODLUKE VIJEĆA
            o stajalištu koje treba zauzeti u ime Europske unije u Odboru za nadzor države luke Pariškog memoranduma o suglasnosti o nadzoru države luke

               OBRAZLOŽENJE

               1.KONTEKST PRIJEDLOGA

               Sustav EU-a za nadzor države luke utvrđen je u Direktivi 2009/16/EZ
                  1
                (kako je izmijenjena), kojom su preinačeni i ojačani prethodni propisi EU-a u tom području koji su bili na snazi od 1995. Sustav EU-a temelji se na već postojećoj strukturi Pariškog memoranduma o suglasnosti o nadzoru države luke (Pariški memorandum) koji postoji od 1982. U Direktivu 2009/16/EZ (kako je izmijenjena) uključeni su svi postupci i alati Pariškog memoranduma. Sve države članice EU-a s izlazom na more te Kanada, Rusija, Island i Norveška članice su Pariškog memoranduma.  Europska unija nije članica Pariškog memoranduma.

               Novi režim inspekcijskih pregleda (NIR) za nadzor države luke u EU-u i u okviru Pariškog memoranduma uspostavljen je 1. siječnja 2011.  Kako bi NIR djelovao, svake se godine u okviru Pariškog memoranduma mora donijeti određeni broj odluka. Te odluke donose se konsenzusom na godišnjim sjednicama Odbora za nadzor države luke (PSCC) koji se sastaje u svibnju svake godine. Na temelju Direktive 2009/16/EZ odluke koje donese odgovarajuće nadležno tijelo Pariškog memoranduma postaju obvezujuće za države članice EU-a.

               U skladu s člankom 218. stavkom 9. Ugovora o funkcioniranju Europske unije, stajalište koje treba zauzeti u ime Unije u međunarodnim organizacijama kao što je Pariški memorandum kada su pozvane donositi akte koji proizvode pravne učinke mora se donijeti odlukom Vijeća na prijedlog Komisije.

               Prijedlog je da se stajalište EU-a za Odbor za nadzor države luke utvrdi u skladu s dvostupanjskim pristupom. Odlukom Vijeća utvrđuju se vodeća načela i smjernice stajališta Unije na višegodišnjoj osnovi, a zatim se ono prilagođava za svaku godišnju sjednicu Odbora za nadzor države luke na temelju neslužbenih dokumenata Komisije o kojima raspravlja Radna skupina Vijeća za pomorski promet. Cilj je prijedloga utvrditi stajalište Unije za Odbor za nadzor države luke za razdoblje 2016. – 2019. Cilj je i uključiti načela te smjernice politike Europske unije za poboljšanje pomorske sigurnosti, zaštite od onečišćenja te uvjeta života i rada na brodu. U pripremi stajališta Unije uzimaju se u obzir i odredbe Ugovora iz Lisabona.

               Komisija predlaže taj pristup zbog načina na koji se odluke donose u okviru Pariškog memoranduma. U skladu s internim pravilima Pariškog memoranduma, njegovi članovi i radne skupine zadužene za razvoj smjernica i uputa mogu podnijeti dokumente do šest tjedana prije sjednice Odbora za nadzor države luke. Tek su u tom trenutku svi podneseni dokumenti dostupni i Komisija može početi s analizom radi pripreme prijedloga koordiniranog stajališta Unije u skladu s člankom 218. stavkom 9. UFEU-a koje zatim donosi Vijeće. Budući da je vrijeme za analizu, pripremu prijedloga Komisije i donošenje odluke u Vijeću veoma kratko, postupak za godišnje utvrđivanje stajališta Unije utvrđen je u Prilogu 2. Sljedeća Odluka obuhvaća razdoblje 2016. – 2019.

               2. PRAVNI ELEMENTI PRIJEDLOGA

               Sljedeća Odluka temelji se na Ugovoru o funkcioniranju Europske unije, a posebno na članku 100. stavku 2. u vezi s člankom 218. stavkom 9. kojim se predviđa da Vijeće na prijedlog Komisije donosi odluku o utvrđivanju stajališta koja u ime Unije treba zauzeti tijelo osnovano na temelju sporazuma kada je to tijelo pozvano donositi akte koji proizvode pravne učinke. To se primjenjuje na stajalište koje države članice trebaju zauzeti u ime Unije u Odboru za nadzor države luke Pariškog memoranduma.

               Direktiva 2009/16/EZ Europskog parlamenta i Vijeća od 23. travnja 2009. o nadzoru države luke (kako je izmijenjena) pravna je osnova za utvrđivanje načela kojih se države članice moraju pridržavati u okviru Odbora za nadzor države luke Pariškog memoranduma.

               2015/0304 (NLE)

               Prijedlog

               ODLUKE VIJEĆA

               o stajalištu koje treba zauzeti u ime Europske unije u Odboru za nadzor države luke Pariškog memoranduma o suglasnosti o nadzoru države luke

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 100. i članak 218. stavak 9.,

               uzimajući u obzir prijedlog Europske komisije,

               budući da:

               (1)Pomorska sigurnost, zaštita od onečišćenja te uvjeti života i rada na brodu mogu se učinkovito poboljšati time da se drastično smanji broj nedovoljno kvalitetnih brodova u vodama Europske unije strogom primjenom konvencija, međunarodnih kodeksa i rezolucija.

               (2)Dok je za praćenje usklađenosti brodova s međunarodnim standardima za sigurnost, zaštitu od onečišćenja te uvjete života i rada na brodu u prvom redu odgovorna država zastave, za održavanje stanja broda i brodske opreme nakon pregleda u skladu sa zahtjevima konvencija koje su primjenjive na dotični brod odgovorna je brodska kompanija. Međutim, u nekim državama zastave došlo je do velikih propusta u primjeni i provedbi međunarodnih standarda.

               (3)Stoga bi se ubuduće protiv nedovoljne kvalitete brodova trebalo boriti tako što bi i države luke trebale osigurati praćenje usklađenosti s međunarodnim standardima za sigurnost, zaštitu od onečišćenja i uvjete života i rada na brodu, uzimajući u obzir da inspekcijski nadzor države luke nije pregled i da odgovarajući obrasci inspekcijskog nadzora nisu svjedodžbe o sposobnosti broda za plovidbu. Usklađenim pristupom učinkovitoj primjeni tih međunarodnih standarda u obalnim državama članicama EU-a na brodove koji plove u vodama pod njihovom nadležnošću i koriste se njihovim lukama trebalo bi se izbjeći remećenje tržišnog natjecanja.

               (4)U Direktivi 2009/16/EZ
                  2
                (kako je izmijenjena) utvrđen je sustav EU-a za nadzor države luke preinakom i jačanjem prethodnih propisa EU-a u tom području koji su bili na snazi od 1995. Sustav EU-a temelji se na već postojećoj strukturi Pariškog memoranduma o suglasnosti o nadzoru države luke, međunarodnoj organizaciji koja postoji od 1982.

               (5)Kad su posrijedi države članice EU-a, Direktivom 2009/16/EZ postupci, alati i rad Pariškog memoranduma o suglasnosti o nadzoru države luke djelotvorno se uključuju u područje primjene zakonodavstva EU-a. Na temelju Direktive 2009/16/EZ odluke koje donese odgovarajuće nadležno tijelo Pariškog memoranduma o suglasnosti o nadzoru države luke postaju obvezujuće za države članice EU-a.

               (6)Odbor za nadzor države luke Pariškog memoranduma o suglasnosti o nadzoru države luke sastaje se svake godine i odlučuje o brojnim pitanjima koje je potrebno riješiti za funkcioniranje Direktive 2009/16/EZ.

               (7)U skladu s člankom 218. stavkom 9. Ugovora o funkcioniranju Europske unije, stajalište koje treba zauzeti u ime Unije u međunarodnim organizacijama kada su pozvane donositi akte koji proizvode pravne učinke mora se donijeti odlukom Vijeća na prijedlog Komisije.

               (8)U skladu s internim pravilima Pariškog memoranduma, njegovi članovi i radne skupine zadužene za razvoj smjernica i uputa mogu podnijeti dokumente do šest tjedana prije sjednice Odbora za nadzor države luke. Tek su u tom trenutku svi podneseni dokumenti dostupni i Komisija može početi s analizom radi pripreme prijedloga koordiniranog stajališta Unije u skladu s člankom 218. stavkom 9. UFEU-a. Budući da je vrijeme za analizu i donošenje prijedloga kratko, potrebno je utvrditi vodeća načela i smjernice stajališta Unije na višegodišnjoj osnovi te okvir za godišnje utvrđivanje stajališta Unije.

               (9)Sljedeća Odluka trebala bi obuhvatiti razdoblje 2016. – 2019.,

               DONIJELO JE OVU ODLUKU:

               Članak 1.

               Stajalište koje Europska unija treba zauzeti na godišnjim sjednicama Odbora za nadzor države luke Pariškog memoranduma o suglasnosti o nadzoru države luke kada je to tijelo pozvano donositi akte koji proizvode pravne učinke utvrđeno je u Prilogu 1. ovoj Odluci.

               Članak 2.

               Godišnje utvrđivanje stajališta koje Unija treba zauzeti na godišnjim sjednicama Odbora za nadzor države luke Pariškog memoranduma o suglasnosti o nadzoru države luke provodi se u skladu s Prilogom 2. ovoj Odluci.

               Članak 3.

               Stajalište Unije utvrđeno u Prilogu 1. ovoj Odluci Vijeće ocjenjuje i, ako je potrebno, revidira na prijedlog Komisije, najkasnije do godišnje sjednice Odbora za nadzor države luke Pariškog memoranduma o suglasnosti o nadzoru države luke u 2020.

               Članak 4.

               Ova Odluka stupa na snagu 1. siječnja 2016.

               Sastavljeno u Bruxellesu

                     Za Vijeće

                     Predsjednik

                     (1)
                  Direktiva 2009/16/EZ Europskog parlamenta i Vijeća od 23. travnja 2009. o nadzoru države luke (preinačena) (SL L 131, 28.5.2009., str. 57.).

                     (2)
                  SL L 131, 28.5.2009., str. 57.

    ---documentbreak---

               EUROPSKA KOMISIJA
            Bruxelles, 18.12.2015.
            COM(2015) 664 final
            PRILOG
            Stajalište Unije u Pariškom memorandumu o suglasnosti o nadzoru države luke

            Prijedlogu Odluke Vijeća
            o stajalištu koje treba zauzeti u ime Europske unije u Odboru za nadzor države luke Pariškog memoranduma o suglasnosti o nadzoru države luke

               PRILOG

               Stajalište Unije u Pariškom memorandumu o suglasnosti o nadzoru države luke

               Prijedlogu Odluke Vijeća

               o stajalištu koje treba zauzeti u ime Europske unije u Odboru za nadzor države luke Pariškog memoranduma o suglasnosti o nadzoru države luke

               Vodeća načela

               U okviru Pariškog memoranduma o suglasnosti o nadzoru države luke (Pariški memorandum) Unija:

               a)
                     djeluje u skladu s ciljevima koje želi postići, među kojima je prvenstveno poboljšanje pomorske sigurnosti, zaštite od onečišćenja te uvjeta života i rada na brodu drastičnim smanjenjem broja nedovoljno kvalitetnih brodova, a to namjerava postići strogom primjenom međunarodnih konvencija i kodeksa;

               b)
                     promiče provedbu usklađenog pristupa djelotvornoj primjeni tih međunarodnih standarda u članicama Pariškog memoranduma na brodove koji plove u vodama u njihovoj nadležnosti i koriste se njihovim lukama;

               c)
                     surađuje u okviru Pariškog memoranduma kako bi uspostavila sveobuhvatni inspekcijski program i ravnopravno podijelila opterećenje inspekcija, posebno donošenjem godišnjih obveza inspekcija sastavljenih u skladu s dogovorenom metodologijom utvrđenom u Prilogu 11. Pariškom memorandumu;

               d)
                     djeluje u okviru Pariškog memoranduma kako bi promicala zapošljavanje, zadržavanje i osposobljavanje potrebnog broja osoblja, među ostalim i kvalificiranih inspektora, u članicama Pariškog memoranduma, uzimajući u obzir opseg i značajke pomorskog prijevoza u svakoj luci;

               e)
                     osigurava da su mjere donesene u okviru Pariškog memoranduma u skladu s međunarodnim pravom, a posebno s međunarodnim konvencijama i kodeksima koji se odnose na pomorsku sigurnost, zaštitu od onečišćenja te uvjete života i rada na brodu;

               f)
                     promiče razvoj zajedničkih pristupa s drugim tijelima koja vrše nadzor države luke;

               g)
                     osigurava usklađenost s drugim politikama Unije, posebno politikama u području vanjskih odnosa, sigurnosti, okoliša i drugima.

               Smjernice

               Unija nastoji podupirati donošenje sljedećih mjera Pariškog memoranduma:

               A.
                     u cilju osiguranja nesmetanog funkcioniranja sustava EU-a za nadzor države luke iz godine u godinu u skladu s Direktivom 2009/16/EZ:

               1.
                     primjenjivati sljedeće elemente profila rizičnosti broda za odabir plovila za inspekciju:

               a)
                     bijela, siva i crna lista država zastave u skladu s formulom koja je razvijena u okviru Pariškog memoranduma i utvrđena u Prilogu Uredbi Komisije (EU) br. 801/2010 od 13. rujna 2010. o provedbi članka 10. stavka 3. Direktive 2009/16/EZ Europskog parlamenta i Vijeća u vezi s kriterijima države zastave
                  1
               ;

               b)
                     lista rezultata priznatih organizacija u skladu s metodologijom koju je donio Odbor za nadzor države luke na svojoj 37. sjednici u svibnju 2004. (točka 4.5.2. dnevnog reda);

               c)
                     prosječni omjer nedostataka i zabrana plovidbe za formulu rezultata kompanije na temelju Priloga Uredbi Komisije (EU) br. 802/2010 od 13. rujna 2010. o provedbi članka 10. stavka 3. i članka 27. Direktive 2009/16/EZ Europskog parlamenta i Vijeća u odnosu na rezultate kompanije
                  2
               , kako je izmijenjena;

               2.
                     osigurati da je svaka promjena odnosno svako ažuriranje postupaka i smjernica Pariškog memoranduma u skladu s ciljevima koje Unija želi postići, a to su prvenstveno poboljšanje pomorske sigurnosti, zaštite od onečišćenja te uvjeta života i rada na brodu;

               B.
                     srednjoročni je cilj razviti alternativnu metodu sastavljanja bijelih, sivih i crnih lista država zastave kako bi se povećala njihova pravednost, posebno u odnosu na države zastave s malim flotama.

                     (1)
                  SL L 241, 14.9.2010., str. 1.

                     (2)
                  SL L 241, 14.9.2010., str. 4.

    ---documentbreak--- NA ---documentbreak---

               EUROPSKA KOMISIJA
            Bruxelles, 18.12.2015.
            COM(2015) 664 final
            PRILOG
            Godišnje utvrđivanje stajališta koje Unija treba zauzeti u Odboru za nadzor države luke Pariškog memoranduma o suglasnosti o nadzoru države luke

            Prijedlogu Odluke Vijeća
            o stajalištu koje treba zauzeti u ime Europske unije u Odboru za nadzor države luke Pariškog memoranduma o suglasnosti o nadzoru države luke

               PRILOG

               Godišnje utvrđivanje stajališta koje Unija treba zauzeti u Odboru za nadzor države luke Pariškog memoranduma o suglasnosti o nadzoru države luke

               Prijedlogu Odluke Vijeća

               o stajalištu koje treba zauzeti u ime Europske unije u Odboru za nadzor države luke Pariškog memoranduma o suglasnosti o nadzoru države luke

               Prije svake godišnje sjednice Odbora za nadzor države luke Pariškog memoranduma o suglasnosti o nadzoru države luke poduzet će se potrebni koraci kako bi se u okviru stajališta koje se izražava u ime Unije uzele u obzir sve relevantne informacije dostavljene Komisiji i svi dokumenti o kojima će se raspravljati koji su u nadležnosti EU-a u skladu s vodećim načelima i smjernicama iz Priloga 1.

               U tu svrhu i na temelju tih informacija službe Komisije dostavljaju pripremni dokument u kojem su utvrđeni detalji predviđenog stajališta Unije Vijeću ili njegovim pripremnim tijelima na razmatranje i odobrenje dovoljno prije sjednice Odbora za nadzor države luke.

               Stajalište Unije predviđeno u pripremnom dokumentu smatra se odobrenim, osim ako određeni broj država članica koji predstavlja blokirajuću manjinu izrazi prigovor tijekom sastanka pripremnog tijela Vijeća ili u roku od 20 dana od primitka pripremnog dokumenta, ovisno o tome što nastupi ranije. U slučaju takvog prigovora pitanje se upućuje Vijeću.